SKRIFTLIG FORESPØRGSEL E-2219/01

af Ilda Figueiredo (GUE/NGL) til Kommissionen

(24. juli 2001)

Om: Overgangen til euro og den traditionelle handel

Med indførelsen af euroen den 1. januar 2002 kommer den traditionelle handel til at spille en afgørende rolle med hensyn til information af befolkningen, fordi den har den tætteste forbindelse til befolkningen. Den udgør endda et centralt element i hele processen med omveksling af nationale valutaer til den fælles valuta, hvilket kræver en ekstra indsats ud over de enorme ændringer, den indebærer, navnlig med hensyn til bogføring, intern og ekstern dokumentation, edb osv.

Da der er tale om små eller meget små virksomheder, navnlig i Portugal, er det væsentligt, at denne enorme indsats og det økonomiske og sociale bidrag fra den traditionelle handels side støttes behørigt, idet den ydede støtte hidtil har været ret beskeden.

Kommissionen bedes derfor oplyse følgende:

- Hvilken støtte er der blevet givet til de små handlende i Portugal og i de andre EU-medlemsstater med ovennævnte formål for øje? Hvor mange, navnlig i Portugal, har modtaget denne støtte?

- Hvilke andre støtteforanstaltninger overvejer Kommissionen for at reducere denne sektors omkostninger ved overgangen til euroen mest muligt?

Svar afgivet på Kommissionens vegne af Pedro Solbes Mira

(22. oktober 2001)

For at hjælpe virksomhederne med at forberede sig på euroen har Kommissionen i nært samarbejde med medlemsstaterne og en række organisationer støttet forskellige informationskampagner rettet mod små og mellemstore virksomheder (SMV).

Inden for rammerne af Prince-programmet blev der i 1999 og 2000 offentliggjort 2. og 3. indkaldelse af forslag til informations- og kommunikationsforanstaltninger om euroen. 12 af de udvalgte projekter rettet mod SMV blev gennemført i samarbejde med Portugal. Nærmere oplysninger herom sendes direkte til det ærede medlem og Europa-Parlamentets Sekretariat.

Der er etableret en website om euroen, som regelmæssig ajourføres, og som er tilgængelig for alle på følgende adresse (http://europa.eu.int/euro/html/home6.html?lang=6), og en publikation med titlen Europapers findes på følgende website: (http://europa.eu.int/comm/economy_finance/document/europap/eupidxen.htm)

Der er offentliggjort en brochure med titlen Your business and the euro, A strategic guide med en cd-rom, som siden 1999 er distribueret gennem nettet af Euro-Info-Centre og Euro-Info-Points (ca. 1 mio. eksemplarer).

Der er indgået partnerskabsaftaler med medlemsstaterne om samfinansiering af deres nationale informationskampagner om euroen rettet mod forskellige målgrupper, blandt andet SMV. For Portugals vedkommende androg det samlede budget 3 110 000 EUR i 2000 og 2 100 000 EUR i 2001. Kommissionen ydede i begge tilfælde et bidrag på 50 %.

Kommissionen gennemfører også regelmæssigt FLASH Eurobarometer-undersøgelser hos SMV om euroen, som giver mulighed for følge med i virksomhedernes forberedelser på dette område via tendenser efter land, sektor og størrelse.

Herudover yder nettet af Euro-Info-Centre værdifuld støtte og rådgivning. De fleste udarbejder materiale som f.eks. brochurer, disketter eller cd-rom og gennemfører informationskampagner rettet mod SMV.

På basis af antallet af henvendelser om materiale, forsendelser af informationsmateriale, antallet af besøg på euro-webstederne og antallet af deltagere i seminarer kan man ikke præcist vurdere, hvor mange virksomheder man er nået ud til med de omtalte initiativer. Hovedformålet med initiativerne er at øge de forskellige informationsaktioners virkning ved at maksimere synergieffekten mellem de vigtigste aktører (banker, bogholdere, revisorer, handelskamre og erhvervsorganisationer), netværkseffekten ved at fremme pilotforanstaltninger, der kan udvides til at omfatte andre organisationer, partnere, regioner og lande og ved at udbrede de bedste fremgangsmåder via alle disponible kanaler.

Kommissionen yder ikke direkte økonomisk støtte til virksomheder i forbindelse med overgangen til euroen og overvejer ikke støtteforanstaltninger for at reducere sektorens udgifter i forbindelse hermed. Støtten til erhvervslivet kommer normalt fra medlemsstaterne eller erhvervsorganisationerne, men består hovedsagelig i information og rådgivning og ikke i økonomisk støtte.